open-index/open-wikipedia-markdown huggingface dataset:
Οομότο

Η **Οομοτό** (, κατά γράμμα: *θεμέλιο*), γνωστή επίσης και ως **Οόμοτο-κιόο** (大本教) είναι μία Ιαπωνική θρησκεία, που συχνά κατηγοριοποιείται ως μία νέα ιαπωνική θρησκεία και παραφυάδα του Σιντοϊσμού. Η θρησκεία ιδρύθηκε το 1892 από τη *Ναό Ντέγκουτσι*. Οι πνευματικοί ηγέτες του κινήματος υπήρξαν πάντα γυναίκες. Από το 2001 το κίνημα καθοδηγείται από την πέμπτη ηγέτη της, την *Κουρέναϊ Ντέγκουτσι*.

Από την εποχή του δεύτερου ηγέτη της, του  Ντεγκούτσι Ονισάμπουρο, η τεχνητή γλώσσα Εσπεράντο έχει παίξει μείζονα ρόλο στην θρησκεία Οομοτό. Από το 1924 η θρησκεία έχει εκδώσει βιβλία και περιοδικά στην Εσπεράντο, γεγονός που συνεχίζεται μέχρι σήμερα. Σχεδόν όλα από τα 45 000 ενεργά μέλη της Οομότο έχουν σπουδάσει ως ένα σημείο Εσπεράντο και περίπου 1000 έχουν καλή γνώση της γλώσσας.

Από το 1925 ως το 1933 η Οομοτό διατήρησε αποστολή στο Παρίσι, από όπου οι ιεραπόστολοί της ταξίδευαν στην Ευρώπη διαδίδοντας την πίστη πως ο Ονισάμπουρο Ντέγκουτσι ήταν ένας Μεσσίας ή *Μαϊτρέγια*, που θα ένωνε τον κόσμο. Από το 1935 ως το 1942 το κίνημα υπέστη αυστηρές διώξεις στην Ιαπωνία και έχασε το δικαίωμα δράσης, αλλά από το 1950 επανενώθηκε.

Τα δύο βασικά κέντρα της Οομοτό βρίσκονται κοντά στην πόλη του Κιότο. Στην *Αγιάμπε* υπάρχει ναός για θρησκευτικές τελετουργίες και στην *Καμέοκα* υπάρχει αποστολή σε ένα μεγάλο πάρκο που περιλαμβάνει γραφεία, σχολεία, έναν εκδοτικό οίκο και βωμούς.

Η τέχνη παίζει βασικό ρόλο στην Οομοτό. Τα μέλη της επιθυμούν να  ωραιοποιήσουν τον κόσμο με την τέχνη και πιστεύουν πως η τέχνη φέρνει τους ανθρώπους εγγύτερα στο θείο.

Τα μέλη της Οομοτό πιστεύουν σε διάφορους θεούς. Οι σπουδαιότεροι είναι οι *Οοκουνιτοκότατσι*, *Ουσιτορά* και *Χιτσουτζισάρου*, αλλά και ο Λ. Λ. Ζαμένχοφ, ο ιδρυτής της Εσπεράντο, θεωρείται θεός. Ωστόσο, όλοι αυτοί οι θεοί, συμπεριλαμβανομένου και του Ζαμένχοφ, θεωρούνται πτυχές ενός μοναδικού Μέγιστου Θεού. 
 
## Εξωτερικοί σύνδεσμοι

* Oomoto (Επίσημος δικτυακός τόπος)
* Oomoto (στο www.tryte.com.br)

Κατηγορία:Νέα θρησκευτικά κινήματα
Κατηγορία:Θρησκεία στην Ιαπωνία
Κόρος

Ο **κόρος** είναι μονάδα μέτρησης όγκου με την οποία γίνεται η μέτρηση της χωρητικότητας ενός πλοίου. Ένας κόρος αντιστοιχεί σε **100** κυβικά πόδια ή **2,83** κυβικά μέτρα. Στην αγγλική αποδίδεται με τον όρο **register ton**.
## Εξωτερικοί σύνδεσμοι

Κατηγορία:Ναυτική ορολογία
Κατηγορία:Μονάδες όγκου
Δίκαιο του Πολέμου

Το **Δίκαιο του Πολέμου** έχει τις ρίζες του στη Χριστιανική πίστη, και κατά βάση στο έργο του Αγίου Θωμά Ακουίνα (ή Ακουϊνιάτη, 1225 – 1275 μ.Χ.). Η βασική θέση της θεωρίας είναι ότι ο πόλεμος μπορεί να είναι δίκαιος υπό προϋποθέσεις. Καθώς όμως οι προϋποθέσεις έχουν την τάση να υπόκεινται σε διάφορες ερμηνείες, και κατά συνέπεια σε πολιτική εκμετάλλευση, ο πυρήνας της Θεωρίας του Δίκαιου πολέμου είναι αμφισβητήσιμος. Το δίκαιο του πολέμου, ή όπως έχει επικρατήσει πλέον και χρησιμοποιείται στην ορολογία διεθνώς, το δίκαιο των ενόπλων συγκρούσεων, απαρτίζεται από πλέγμα Συμβατικών αλλά και Εθιμικών Κανόνων. Οι Συμβατικοί κανόνες περιέχονται σε πολλές διεθνείς Συμβάσεις, που καθορίζουν την συμπεριφορά των Κρατών μεταξύ τους από τον καιρό της ειρήνης, μέχρι την εξέλιξη των σχέσεών τους σε ένοπλη αντιπαράθεση, καθώς και την συμπεριφορά των ατόμων που συμμετέχουν στις ένοπλες συγκρούσεις, είτε ενεργητικά (μαχητές), ή παθητικά (άμαχοι).

## Διεθνείς Συμβάσεις
Η γενική έλλειψη κοινά αποδεκτών διατάξεων αναφερόμενων στον τρόπο διεξαγωγής του πολέμου καθώς και εις τα επιτρεπόμενα ή απαγορευμένα μέτρα και μέσα διεξαγωγής του ήταν ήδη αισθητά από τα μέσα του προπερασμένου αιώνα. Από τότε όμως αργά αλλά σταθερά κατορθώθηκε να συνομολογηθούν σε μορφή κωδικοποίησης πολλές διεθνείς γενικές συμβάσεις με τις οποίες και κανονίσθηκαν πλείστα όσα ζητήματα του δικαίου του πολέμου (κατά ξηρά, θάλασσα και αέρα).

Οι σπουδαιότερες αυτών των Συμβάσεων με επιμέρους ανάλυση είναι:
* «Διακήρυξη των Παρισίων» από 16 Απριλίου 1856.
* «Σύμβαση της Γενεύης» από 22 Αυγούστου 1864.
* «Διακήρυξη της (Αγίας) Πετρούπολης από 11 Δεκεμβρίου 1868.
* «Διακήρυξη των Βρυξελλών» από 27 Αυγούστου 1874.
* «Α΄ Συνδιάσκεψη Χάγης - Κανονισμός και Τρεις Διακηρύξεις από 29 Ιουλίου 1899
* «Β΄ Συνδιάσκεψη Χάγης από 18 Οκτωβρίου 1907.
* «Ναυτική Συνδιάσκεψη Λονδίνου από 26 Φεβρουαρίου 1909
* «Συνδιάσκεψη Γενεύης από 27 Ιουνίου 1927
* «Νεότερες της Κοινωνίας των Εθνών και μετέπειτα του Ο.Η.Ε..

## Παραπομπές
HUGO GROTIUS, ΤΟ ΔΙΚΑΙΟ ΤΟΥ ΠΟΛΕΜΟΥ ΚΑΙ ΤΗΣ ΕΙΡΗΝΗΣ - DE JURE BELLI AC PACIS, ΒΙΒΛΙΟ ΠΡΩΤΟ, εισαγωγή -μετάφραση Φωτεινή-Ηλέκτρα Χριστακοπούλου, Εκδόσεις ΡΩΜΗ, Θεσσαλονίκη, Δεκέμβριος 2025.

HUGO GROTIUS, 11 ΘΕΣΕΙΣ ΠΕΡΙ ΚΥΡΙΑΡΧΙΑΣ, ΔΙΚΑΙΟΥ ΠΟΛΕΜΟΥ ΚΑΙ ΑΝΤΑΡΣΙΑΣ,εισαγωγή -μετάφραση Φωτεινή-Ηλέκτρα Χριστακοπούλου, Εκδόσεις ΡΩΜΗ, Θεσσαλονίκη, Ιανουάριος 2020.

FRANCISCO DE VITORIA, Για το Δίκαιο του Πολέμου (De jure belli), εισαγωγή -μετάφραση Φωτεινή-Ηλέκτρα Χριστακοπούλου, Εκδόσεις ΡΩΜΗ, Θεσσαλονίκη, 2020.

Κατηγορία:Διεθνές Δίκαιο
Κατηγορία:Συνθήκες
Κατηγορία:Πόλεμος
Σφήκες (κωμωδία)

Οι ***Σφήκες*** είναι η τέταρτη χρονολογικά από τις γνωστές κωμωδίες του Αριστοφάνη. Παρουσιάστηκε για πρώτη φορά στα Λήναια το 422 π.Χ. και πραγματεύεται τη δικομανία των Αθηναίων, ενώ παράλληλα ασκεί κριτική στον Κλέωνα. Έτσι, αυτή τη φορά το θέμα της ειρήνης περνάει σε δεύτερο πλάνο, ενώ στόχος γίνεται η λειτουργία της αθηναϊκής δημοκρατίας.

## Ιστορικό πλαίσιο
Ο Περικλής είχε θεσμοθετήσει μια ημερήσια αποζημίωση, ώστε να έχουν οι πολίτες κίνητρο για να συμμετέχουν ως δικαστές στα λαϊκά δικαστήρια. Το 425 π.Χ. όμως, 3 χρόνια πριν από τη διδασκαλία (ανέβασμα) των *Σφηκών*, ο Κλέων αύξησε το ποσό της αποζημίωσης στους 3 οβολούς. Οι γηραιότεροι πολίτες, ελεύθεροι υποχρεώσεων, προσέρχονταν έτσι καθημερινά στην Ηλιαία. Κατέληξαν, λοιπόν, «επαγγελματίες» μισθωτοί δικαστές, με αμφίβολη μάλιστα δικαστική προσφορά.

## Υπόθεση
Ο Βδελυκλέων έχει φυλακίσει τον ηλιαστή δικαστή πατέρα του Φιλοκλέωνα στο σπίτι, για να τον εμποδίσει να παρευρίσκεται στο δικαστήριο και έτσι να τον θεραπεύσει από τη δικομανία του. Όταν όμως οι συνάδελφοί του ηλιαστές -ένας χορός από σφήκες- περνάνε από το σπίτι για να τον πάρουν, ο Φιλοκλέων προσπαθεί να δραπετεύσει. Ο γιος του όμως την τελευταία στιγμή τον εμποδίζει. Έτσι, επιδίδονται σε έναν αγώνα λόγων με κριτή τον χορό, προκειμένου να αποφασιστεί αν ο Φιλοκλέων θα πάει στο δικαστήριο. Τελικά, ο Βδελυκλέων πείθει τον πατέρα του να μείνει στο σπίτι και να δικάζει τα «οικιακά» αδικήματα τα οποία διαπράττουν οι δούλοι του σπιτιού (περιλαμβανομένων και των σκύλων).

Έτσι δικάζει τον σκύλο Αιξωνέα γιατί έκλεψε ένα κομμάτι τυρί από τον σκύλο Κυδαθηναιέα (αναφορά σε πρόσφατη δίκη κατά την οποία ο Κλέων είχε κατηγορήσει τον στρατηγό Λάχητα ότι είχε δωροδοκηθεί από τους Σικελούς, εχθρούς των Αθηναίων). Παρά την πρόθεσή του να καταδικάσει τον Αιξωνέα, ο Φιλοκλέων ξεγελιέται από τον γιο του και αθωώνει - προφανώς για πρώτη φορά στη ζωή του- τον κατηγορούμενο.

Στο τέλος, ο Φιλοκλέων συνηθίζει στην καινούρια του ζωή και επιδίδεται σε γλέντια, μεθύσια και κάθε λογής καλοπέραση. Έχει πλέον οριστικά γιατρευτεί από το πάθος της δικομανίας.
## Πηγές
* Σταύρου, Θρασύβουλος: *Οι κωμωδίες του Αριστοφάνη*, εκδ. «Εστία», Αθήνα 1996

Κατηγορία:Κωμωδίες του Αριστοφάνη
Μανταλάκι

thumb|220px|Ξύλινο μανταλάκι

Το **μανταλάκι** είναι οικιακό σκεύος, το οποίο χρησιμοποιείται για το άπλωμα των ρούχων. Οι πιο συνηθισμένοι τύποι αποτελούνται από 2 όμοιες, οδοντωτές και καλουπωτές ράβδους από ξύλο ή από πλαστικό, οι οποίες ενώνονται μεταξύ τους μέσω ελατηρίου.

Οι ράβδοι αυτοί δημιουργούν μια τανάλια, στο άνοιγμα της οποίας τοποθετείται το ρούχο και μαζί όλο το σύστημα τοποθετείται στο σχοινί του απλώματος ή την απλώστρα.

Παράλληλα με αυτό το τύπο, υπάρχει και ο παλιός, αλλά κλασικός τρόπος με την χρήση κάποιου συμπαγούς αντικειμένου, το οποίο έχει πεταλωτή διάταξη και εφάπτεται με το ρούχο και το σχοινί του απλώματος. Ο τρόπος αυτός όμως δεν ενδείκνυται για περιοχές που υπάρχουν ισχυροί άνεμοι, μια και δεν υπάρχει δύναμη αντίστασης και έτσι μπορεί εύκολα ο άνεμος να πάρει το ρούχο.

## Εξωτερικοί σύνδεσμοι
* 
* 

Κατηγορία:Εργαλεία
Κατηγορία:Οικιακά σκεύη
Θερμοπύλες

thumb|right|Το στενό των Θερμοπυλών όπως είναι σήμερα. Τον καιρό που έγινε η Μάχη των Θερμοπυλών, η ακτή ήταν πολύ πιο κοντά στο βουνό.
Οι **Θερμοπύλες** είναι παραθαλάσσιο πέρασμα, στην Ελλάδα.  Η περιοχή έχει πάρει το όνομά της από κοντινές πηγές θερμού νερού και από τα στενά και δύσβατα περάσματα από τα οποία μπορούσε να πλησιάσει κανείς την περιοχή, τις πύλες, οι οποίες ήταν η Ανατολική, η Μεσαία και η Δυτική.
[left|thumb|Οι κύριες εορτές και ιερά στην [αρχαία Ελλάδα. Στις Θερμοπύλες υπήρχε ιερό όπου τελούνταν λατρεία της Δήμητρας.]]
Το όνομα αυτό φαίνεται να το έχει πάρει από τον μυθικό ήρωα Ηρακλή, ο οποίος έπεσε στα νερά των πηγών για να απαλλαγεί από τους πόνους που του είχε δημιουργήσει ο δηλητηριασμένος χιτώνας του Νέσσου που είχε κολλήσει στο σώμα του. Από τότε βγαίνουν οι αναθυμιάσεις από τις πηγές.

Το πέρασμα οδηγεί από τη Λοκρίδα στη Θεσσαλία, ανάμεσα από το όρος Οίτη και τον Μαλιακό κόλπο.

Για τους Αρχαίους Έλληνες ο χώρος αυτός ήταν ιερός. Εκεί υπήρχε και μια διπλή πηγή αφιερωμένη στην Περσεφόνη - η Σκυλλία πηγή, στους πρόποδες της χαράδρας, δίπλα στην Μεσαία Πύλη, το πιο στενό μέρος των Θερμοπυλών.

Οι Θερμοπύλες είναι κυρίως γνωστές εξαιτίας της Μάχης των Θερμοπυλών, το 480 π.Χ. μεταξύ των ελληνικών και περσικών στρατευμάτων.

Τον καιρό του Λεωνίδα, το 480 π.Χ., το πέρασμα ήταν ένα στενό μονοπάτι (περίπου 12 μέτρα πλάτος) κάτω από το λόφο, το οποίο επιχείρησαν να εκμεταλλευτούν στρατηγικά οι Έλληνες στρατιώτες για να εμποδίσουν τον υπεράριθμο περσικό στρατό. Σήμερα το πέρασμα των Θερμοπυλών φτάνει από 1,5 έως και 3 χιλιόμετρα πλάτος, εξαιτίας των αποθέσεων στις εκβολές του Σπερχειού.

Οι θερμές πηγές, από τις οποίες έχει πάρει το όνομα του το πέρασμα, υπάρχουν ακόμη στις παρυφές του λόφου.

Τέλος, όπως αναφέρει ο Κωνσταντίνος Καβάφης με την φράση "Τιμή σ' εκείνους όπου στην ζωή των όρισαν και φυλάγουν Θερμοπύλες", η λέξη "Θερμοπύλες" σημαίνει η πίστη στις αρχές και στις αξίες, οι υψηλοί στόχοι.

## Εξωτερικοί σύνδεσμοι

* 

Κατηγορία:Περιφερειακή ενότητα Φθιώτιδας
Κατηγορία:Ορεινά περάσματα της Ελλάδας
Κατηγορία:Θερμές πηγές της Ελλάδας
Δουμπιώτης

Το επώνυμο **Δουμπιώτης** ανήκει σε οικογένεια από τα Δουμπιά Χαλκιδικής, της οποίας αρκετά μέλη έλαβαν μέρος σε απελευθερωτικούς πολέμους της Ελλάδας. 

*Κοσμάς Δουμπιώτης (1826-1922) Έλληνας στρατιωτικός ο οποίος έλαβε μέρος στην επανάσταση του Ολύμπου και αργότερα βουλευτής Σποράδων

*Νικόλαος Δουμπιώτης (1866 - 1951) Έλληνας στρατιωτικός, ο οποίος συμμετείχε στο Μακεδονικό Αγώνα με το ψευδώνυμο «Καπετάν Αμύντας» και στους Βαλκανικούς Πολέμους

*Κωνσταντίνος Δουμπιώτης (1793-1849) οπλαρχηγός του αγώνα του 1821 και στρατιωτικός στο νεοσύστατο ελληνικό κράτος
Κότζακ

***Κότζακ*** (Kojak στα Αγγλικά) ήταν αστυνομική τηλεοπτική σειρά στις ΗΠΑ που παρουσιάστηκε από το 1973 μέχρι το 1978 στο κανάλι CBS. Πρωταγωνιστής ήταν ο Τέλι Σαβάλας που υποδυόταν τον φαλακρό αστυνομικό της Νέας Υόρκης. Ο *Θήο Κότζακ* (Theo Kojak) παρουσιαζόνταν σαν λάτρης των γλειφιντζουριών και αγαπούσε την φράση: "Who loves ya, baby?". Η Ελληνική καταγωγή του Κότζακ, που στην πραγματικότητα ήταν και καταγωγή του Σαβάλλα, ήταν εμφανέστατη στην σειρά η οποία ήταν από τις πιο διάσημες στην περίοδο της δεκαετίας του 1970.

Ο χαρακτήρας του Θήο Κότζακ παρουσιάστηκε για πρώτη φορά το 1973 στην ταινία για τηλεόραση, *The Marcus-Nelson Murders* και ήταν τόσο επιτυχής που αμέσως έγινε τηλεοπτική σειρά. Στα αρχικά επεισόδια της σειράς ο Κότζακ κάπνιζε πολύ. Μετά όμως, για να συμβαδίζει η σειρά με την αντικαπνιστική εκστρατεία που κέρδιζε έδαφος στις ΗΠΑ, ο Κότζακ αποφάσισε να παραιτηθεί του καπνίσματος και έτσι άρχισε να χρησιμοποιεί τα γλειφιτζούρια σαν υποκατάστατο.

Χρόνια μετά το τέλος της σειράς, ο Σαβάλας έπαιξε τον ίδιο χαρακτήρα στην ταινία *[[The Belarus File]]* από το ομώνυμο μυθιστόρημα του John Loftus. (Ο Κότζακ δεν ήταν χαρακτήρας στο μυθιστόρημα). Επίσης έγιναν και άλλες ταινίες βασισμένες στον ίδιο χαρακτήρα το 1989 και το 1990. Ο Κότζακ επέστρεψε στην τηλεόραση για λίγο σε μια μικρή σειρά από ταινίες με τον επίσης «αστυνομικό δαιμόνιο» *[[Κολόμπο]]*. 

Το Μάρτιο του 2005 μια νέα σειρά *Κότζακ* άρχισε στο δίκτυο USA Network. Σε αυτή την εκδοχή της σειράς, τον βασικό χαρακτήρα υποδύεται ο αφρο-αμερικανός ηθοποιός Ving Rhames. Ο χαρακτήρας αυτός διατηρεί την εμφάνιση του αρχικού Κότζακ καθώς και την χαρακτηριστική του φράση, ωστόσο συνολικά διαφέρει σημαντικά από τον Σαβάλα.

Η μουσική για την σειρά γράφτηκε, σε μεγάλο βαθμό από τον Γιάννη Κακαβά.

Κοτζακ
Κατηγορία:Τηλεοπτικές σειρές του CBS
Τέλι Σαβάλας

Ο **Αριστοτέλης (Τέλι) Σαβάλας** (‎, (Νέα Υόρκη, 21 Ιανουαρίου 1922 – Λος Άντζελες, 22 Ιανουαρίου 1994) ήταν Αμερικανός ηθοποιός ελληνικής καταγωγής. Ο πιο γνωστός ρόλος της καριέρας του ήταν αυτός του Κότζακ στην ομώνυμη τηλεοπτική σειρά που κράτησε από το 1973 έως το 1978.

## Πρώτα χρόνια
Γεννήθηκε ως Αριστοτέλης Τσαβαλάς στο Γκάρντεν Σίτυ της Νέας Υόρκης και ήταν το δεύτερο παιδί από τα πέντε του Νίκου και της Χριστίνας Τσαβαλά, Ελλήνων μεταναστών, με καταγωγή από τη Λακωνία. Ο Νίκος Σαβάλας διατηρούσε εστιατόριο στη Νέα Υόρκη. Ο Αριστοτέλης ξεκίνησε να δουλεύει, όταν ήταν 8 χρονών ως εφημεριδοπώλης και λούστρος. Όταν μπήκε στο δημοτικό μιλούσε μόνο ελληνικά. Αποφοίτησε το 1942.

Κατά τον Β΄ Παγκόσμιο Πόλεμο άρχισε να εργάζεται για το Στέιτ Ντιπάρτμεντ μεταδίδοντας τη σειρά "Your Voice of America" και μετά για το τηλεοπτικό κανάλι ABC News. Αυτό ήταν και το ξεκίνημά του στον χώρο τής ψυχαγωγίας. Η καριέρα του ως ηθοποιού άρχισε αργότερα, μετά τα 35 του.

## Προσωπική Ζωή
[μικρογραφία|340x340εσ|Με τη [Σάλι Φιλντ στην τηλεταινία *Mongo's Back in Town* (1971)]]
[μικρογραφία|264x264εσ|Με τον [Τζορτζ Λέιζενμπι στα γυρίσματα της ταινίας *[[Τζέιμς Μποντ, πράκτωρ 007: Στην υπηρεσία της Αυτής Μεγαλειότητος]]* γενικά (1969)]]
Ο Σαβάλας παντρεύτηκε τρεις φορές. Το 1948 μετά τον θάνατο του πατέρα του από καρκίνο, παντρεύτηκε την συμμαθήτριά του στο κολλέγιο, Κάθριν Νικολαΐδης και απέκτησε την πρώτη του κόρη, την Κριστίνα το 1950. Το 1957, η Κάθριν υπέβαλε αίτηση διαζυγίου. Μετά τον χωρισμό του και την επιστροφή στο σπίτι τής μητέρας του, ο Σαβάλας θα γνωρίσει την δασκάλα στο Κέντρο Θεάτρου του Γκάρντεν Σίτυ, την Μέριλιν Γκαρντέρ. Θα παντρευτούν το 1960 και θα κάνουν δύο κόρες. Την Πηνελόπη το 1961 και την Κάντις, το 1963. Θα πάρουν διαζύγιο το 1974. Τον Ιανουάριο του 1969, κατά την διάρκεια των γυρισμάτων της ταινίας *Στην υπηρεσία της αυτής μεγαλειότητας*, ο Σαβάλας θα γνωρίσει την ηθοποιό Σάλυ Άνταμς, με την οποία θα αποκτήσει τον γιο του, Νικόλας Σαβάλας, το 1973. Ο Σαβάλας και η Σάλυ Άνταμς δεν θα παντρευτούν και θα μείνουν μαζί μέχρι το Δεκέμβριο τού 1978. Κατά την διάρκεια τής τελευταίας σεζόν του Κότζακ θα γνωρίσει την Τζούλι Χοβλάντ, μια ταξιδιωτική πράκτορα από την Μινεσότα. Θα παντρευτούν το 1984 και θα κάνουν δύο παιδιά, τον Κριστιάν και την Αριάνα και θα μείνουν μαζί μέχρι τον θάνατό του, το 1994.

## Φιλμογραφία
### Κινηματογράφος

### Τηλεόραση

## Παραπομπές


## Εξωτερικοί σύνδεσμοι
*  

Σαβάλας Τέλι
Κατηγορία:Αμερικανοί ηθοποιοί κινηματογράφου
Κατηγορία:Αμερικανοί ηθοποιοί τηλεόρασης
Κατηγορία:Αμερικανοί ελληνικής καταγωγής
Τζαζ Νέας Ορλεάνης

Το τζαζ στιλ της Νέας Ορλεάνης έχει ολοφάνερη καταγωγή από τα στρατιωτικά εμβατήρια. Η ορχήστρα της Νέας Ορλεάνης αποτελείται συνήθως από τρομπέτα (ή κορνέτο), ένα κλαρίνο, ένα τρομπόνι, ένα κοντραμπάσο (ή τούμπα) και τύμπανα. Αργότερα προστέθηκαν και η κιθάρα και το πιάνο. Αξιοσημείωτη είναι η απουσία του σαξοφώνου. Το ρεπερτόριο της Νέας Ορλεάνης είναι συνήθως χαρούμενο και μελωδικό, έχοντας σε μεγάλο βαθμό την καταγωγή του σε ευρωπαϊκούς χορούς ή εμβατήρια, με πιο ισχυρή επίδραση από την γαλλική παράδοση. 

Βασικό χαρακτηριστικό της τζαζ της Νέας Ορλεάνης είναι η -- συνήθως τριμερής -- πολυφωνία στη μελωδία. Το αρχικό στιλ αποτυπώνεται στους πρώτους ηχογραφημένους δίσκους στις αρχές της δεκαετίας του 1920 και γενικά δεν σημείωσε ιδιαίτερη εξέλιξη στα βασικά τουλάχιστον μορφολογικά χαρακτηριστικά του. Μοναδικός απόγονος της τζαζ της Νέας Ορλεάνης μπορεί να θεωρηθεί το λεγόμενο στιλ του Σικάγο, αν και αυτό διαφέρει σε καίρια σημεία. Στοιχεία από το στιλ της Νέας Ορλεάνης υϊοθέτησε και το ντίξιλαντ.

Κατηγορία:Τζαζ μουσική
Spirituals

Τα **σπιρίτσουαλς** (αγγλικά: ***spirituals***) είναι ένα είδος λαϊκού, Αφρο-αμερικάνικου τραγουδιού με έντονο το θρησκευτικό στοιχείο. Τα σπιρίτσουαλς συνδέονται παραδοσιακά τόσο με τα μπλουζ όσο και με την τζαζ μουσική και αποτελούν κυρίως έκφραση της θρησκευτικής πίστης.
  
Είναι γνωστό ότι πολύ σημαντικό ρόλο στη διαμόρφωση της τζαζ έπαιξε η θρησκευτικότητα των νέγρων. Η νέα θρησκεία ήταν ένα μέσο που μπορούσε να προσφέρει λυτρωτική διέξοδο και ελπίδα στους δούλους. Οι νέγροι παρατήρησαν μια μεγάλη ομοιότητα ανάμεσα στη δική τους καταπίεση και την καταπίεση των Εβραίων της Βίβλου. Καθώς από την Αφρική είχαν φέρει το μουσικό ένστικτό τους και τη δυνατότητα να συνθέτουν αυθόρμητα απλές μελωδίες, ήταν φυσικό να εκφράσουν την ελπίδα τους στο Θεό με θρησκευτικά τραγούδια. Τα λόγια σ' αυτές τις μελωδίες είναι συχνά παρμένα από χωρία της Βίβλου, όπου θριαμβεύει τό καλό.

Η πεντατονική κλίμακα (ο ήχος της οποίας αποδίδεται αν παιχθούν μόνο τα 5 μαύρα πλήκτρα μιας οκτάβας στο πιάνο), που τη συναντάμε στη λαϊκή μουσική πολλών λαών, υπήρξε βάση για τη μελωδία των χορωδιακών σπιρίτσουαλς, τα οποία δε σταμάτησαν να τραγουδιούνται μέχρι σήμερα από συγκροτήματα, ως κοσμικό μουσικό είδος, παρόλη τήν εξέλιξη της τζαζ. Η πρωτόγονη πεντατονική κλίμακα με το πέρασμα του χρόνου και την προσθήκη των λεγόμενων *Blue Notes* (πρόσθετες αλλοιωμένες νότες σε συγκεκριμένα σημεία της πεντατονικής κλίμακας), οδήγησαν στη λεγόμενη Μπλου κλίμακα (*Blues Scale*), που αποτέλεσε βάση για τη μελωδία των τραγουδιών Μπλουζ (*Blues*), αλλά και για την τζαζ μέχρι σήμερα.

## Μουσικά δείγματα
* ''Pharaoh's Army Got Drowned"—Σπιρίτσουαλ άγνωστου δημιουργού (765 KB)
* ''My Good Lord Done Been Here''—Σπιρίτσουαλ τραγούδι ερμηνευμένο από την Aunt Florida Hampton το 1939

*(Πιθανόν να χρειαστείτε ειδικό λογισμικό για να ακούσετε τα παραπάνω μουσικά αρχεία)*

## Εξωτερικοί σύνδεσμοι
* Ερμηνευτές, τραγούδια και ιστορία των σπιρίτσουαλς

Κατηγορία:Τζαζ μουσική
Ράγκταϊμ

Το **ράγκταϊμ** () αποτέλεσε το πρώτο στιλ τζαζ, χορευτική, οργανική ή φωνητική μουσική κυρίως για σόλο πιάνο και λιγότερο για ορχήστρα. Το βασικό μουσικό χαρακτηριστικό του είναι ο συγκοπτόμενος ρυθμός, συνήθως δύο ή τεσσάρων τετάρτων. Σύμφωνα με τον Μάρσαλ Στερνς αποτελεί ένα είδος ροντό που κατάγεται από το μενουέτο και το εμβατήριο. Το ύφος του ράγκταϊμ προσαρμόστηκε από τον πιανίστα, ενορχηστρωτή και διευθυντή ορχήστρας Φέρντιναντ *"[[Τζέλι Ρολ Μόρτον|Τζέλι-Ρολ"]]* Μόρτον. Οι συνθέσεις ράγκταϊμ, τα αποκαλούμενα και *ραγκς*, αποτέλεσαν επίσης μέρος του ρεπερτορίου της τζαζ της Νέας Ορλεάνης αλλά και της λευκής σχολής του Ντίξιλαντ. Αναπτύχθηκε ιδιαίτερα την περίοδο 1900 - 1915. Το ράγκταϊμ παίζεται και σήμερα από παραδοσιακές ορχήστρες. Ο πιο διάσημος μουσικός του ράγκταϊμ θεωρείται ο Σκοτ Τζόπλιν (Scott Joplin). 

## Μουσικά δείγματα
*The Entertainer -- Scott Joplin(1902)
*The Wagon -- ράγκταϊμ τραγούδι ερμηνευμένο από τον Ben Harney το 1925 (Πηγή: *Library of Congress Gordon Collection* http://www.loc.gov/folklife/Gordon/sideBbandB4.html)

## Παραπομπές


## Βιβλιογραφία
**Rags and Ragtime*, David A. Jasen and Trebor Jay Tichenor.  Dover, 1978.
**Ragtime - A Musical and Cultural History*, Edward A. Berlin.  Univ. of Calif. Press, 1980.

## Εξωτερικοί σύνδεσμοι
* 

Κατηγορία:Τζαζ μουσική
Κουλ τζαζ

[μικρογραφία|Ο [Τσετ Μπέικερ (1929–1988), Αμερικανός τραγουδιστής, τρομπετίστας και κορνετίστας, Βέλγιο,1983.]]
Το στιλ της **κουλ** (*χαλαρής*) τζαζ θεωρείται από πολλούς ένα από τα ακραία σημεία της μέχρι σήμερα εξέλιξης της τζαζ μουσικής και αναπτύχθηκε περίπου στη δεκαετία του 1950. Ένα χρόνο νωρίτερα ο Mάιλς Ντέιβις ηχογραφεί ένα άλμπουμ που θα καθορίσει κάποια χαρακτηριστικά αυτού του στυλ. Είναι γνωστό πως ανέκαθεν, από τα προηγούμενα χρόνια υπήρχαν δύο απόψεις-διαθέσεις του τρόπου παιξίματος της τζαζ. Η λεγόμενη hot jazz όπου οι μουσικοί έπαιζαν forte και γρήγορα tempos γνωστές συνθέσεις της εποχής σε διασκευές και με σόλος και στα δικά τους βέβαια κομμάτια, και η πιο "χαλαρή" προσέγγιση, χωρίς να ονοματίζεται κάπως, με piano-forte διακυμάνσεις στον τρόπο παιξίματος και με πιο αργά tempos. Αυτό συνέβη και σε αυτή την εποχή - περίοδο της τζαζ. Ο  Mάιλς Ντέιβις σ' αυτό το άλμπουμ ενορχήστρωσε κομμάτια με μια big band βάζοντας τους μουσικούς να παίξουν συχνά σε πιο χαμηλές δυναμικές, χρησιμοποιώντας με διαφορετικό τρόπο, απ' ότι συνήθως, την αρμονία. Παρόμοια κι άλλοι μουσικοί, κυρίως λευκοί, άρχισαν να εναρμονίζουν γνωστά κομμάτια αλλά κι όταν έγραφαν δικά τους, χρησιμοποιώντας αρμονικές τεχνικές δανειζόμενοι από την κλασσική μουσική κι από τις διάφορες ιστορικές περιόδους της. Από την εποχή του Βιβάλντι, Ιταλικό ροντό (Blue rondo a la turk - Ντέιβ Μπρούμπεκ), αναγεννησιακές μουσικές φόρμες, φούγκα, αντίστιξη, ένα πάντρεμα δηλαδή της τζαζ με την κλασσική μουσική. Αυτό ήταν ένα μέρος της κουλ τζαζ. Το άλλο είχε να κάνει απλά με την χρήση χαμηλών δυναμικών(mezzo-forte, piano) στην εκτέλεση των μουσικών θεμάτων αλλά και των σόλος. Επίσης ακόμη ένα χαρακτηριστικό της ήταν και η ελάττωση του χρόνου που δίνοντας για τα σόλος. Μεγαλύτερες σε χρόνο ενορχηστρώσεις, μικρότερα ή και καθόλου σόλος στις φόρμες. Αλλο χαρακτηριστικό είναι πως κλασσικά όργανα όπως το φλάουτο εισάγονται στην τζαζ για πρώτη φορά, αλλά και κουαρτέτα εγχόρδων πιο συχνά συμμετέχουν σε ηχογραφήσεις. Μια τέτοια προσέγγιση της τζαζ γοήτευσε πολλούς νεαρούς λευκούς μουσικούς, ειδικότερα στην Καλιφόρνια και το Λος Άντζελες, για αυτό και συχνά αναφέρεται και ως σχολή της Δυτικής Ακτής. Ανάμεσα στους μουσικούς που έπαιξαν κουλ τζαζ βρίσκονται οι Ντέηβ Μπρούμπεκ, Λένι Τριστάνο, Τσετ Μπέικερ, Σταν Γκετς, Τζέρυ Μάλιγκαν, το Μόντερν τζαζ κούαρτετ και άλλοι. Από τους πρώτους εκφραστές αυτής της άποψης είναι ο Μάιλς Ντέιβις, εν τούτοις πολύ σύντομα έφτιαξε το δικό του κουιντέτο παίζοντας πιο hot jazz, δημιουργώντας, μαζί με άλλους το Hard-bop, ένα νέο στυλ τότε.  

Κύριοι εκπρόσωποι της cool - west coast jazz :
* Ντέηβ Μπρούμπεκ 
* Τζέρι Μάλιγκαν
* Τσετ Μπέικερ
* Mάιλς Ντέιβις
* Μπιλ Έβανς
* Τσίκο Χάμιλτον

## Εξωτερικοί σύνδεσμοι
* 

; Μουσικά δείγματα
* Boplicity -- σύνθεση του Μάιλς Ντέιβις από τον δίσκο *Birth of the Cool*

*(Πιθανόν να χρειαστείτε ειδικό λογισμικό για να ακούσετε τα παραπάνω μουσικά αρχεία)*

Κατηγορία:Τζαζ μουσική
Super Nintendo Entertainment System

thumb|right|Το SNES όπως κυκλοφόρησε στην Ιαπωνία.
thumb|right|Το SNES όπως κυκλοφόρησε στην Ευρώπη.
thumb|right|Το SNES όπως κυκλοφόρησε στη Βόρεια Αμερική.
Το **Super Nintendo Entertainment System** (γνωστό και ως **Super NES** και **SNES**) είναι κονσόλα βιντεοπαιχνιδιών τέταρτης γενιάς της Nintendo, που κυκλοφόρησε τον Νοέμβριο του 1990 στην Ιαπωνία και στη Νότια Κορέα, το 1991 στη Βόρεια Αμερική, το 1992 στην Ευρώπη και την Αυστραλασία (Ωκεανία), και το 1993 στη Νότια Αμερική. Το SNES είναι γνωστό στην Ιαπωνία ως **Super Famicom** (ιαπωνικά: スーパーファミコン, Χέπμπορν: Sūpā Famikon). Η έκδοση της κονσόλας για τη Βόρεια Αμερική ήταν εντελώς διαφορετική από αυτή της Ιαπωνίας, καθώς η κονσόλα και τα χειριστήριά της είχαν διαφορετικό σχεδιασμό. Μέσα στο 1992, το SNES κυκλοφόρησε και στην Ευρώπη, με σχεδιασμό ίδιο της ιαπωνικής του έκδοσης. Η παραγωγή της κονσόλας συνεχίστηκε μέχρι τις αρχές του 2003.

## Τεχνικά χαρακτηριστικά

Η Nintendo ακολούθησε την ίδια τακτική που είχε ακολουθήσει και στην προηγούμενη κονσόλα της, Nintendo Entertainment System. Χαμηλή τιμή, μεγάλη ποικιλία παιχνιδιών και εξαιρετικά, για την εποχή, τεχνικά χαρακτηριστικά:

*Επεξεργαστής: 65816
*Ταχύτητα επεξεργαστή: 3,58&nbsp;MHz
*Ανάλυση: 512 x 418
*Χρώματα: 256 / 32.768
*Μέγιστη εμφάνιση Sprite: 60 πριν επιβραδύνει-128 μέγιστα
*Μέγεθος Sprite: 64 x 64
*Bits: 16

## Πωλήσεις
Το SNES πήρε εύκολα το μεγαλύτερο μερίδιο της αγοράς σε Ιαπωνία και Ευρώπη, όμως δεν συνέβη το ίδιο στη Βόρεια Αμερική, και ιδιαίτερα στις Ηνωμένες Πολιτείες, όπου ο μεγάλος αντίπαλός του, το Sega Mega Drive (Sega Genesis στη Βόρεια Αμερική), έκανε καλύτερες πωλήσεις. Παρ' όλα αυτά, το SNES  σημείωσε 61.91 εκατομμύρια πωλήσεις παγκοσμίως, πράγμα που το έκανε την κονσόλα της εποχής του με τις καλύτερες πωλήσεις. Μεγάλη ευθύνη για αυτό είχαν τα πολλά ποιοτικά παιχνίδια που εκδόθηκαν για την κονσόλα, με βασικότερες τις σειρές παιχνιδιών *[[Super Metroid]]*, *[[Final Fantasy]]*, *[[The Legend of Zelda]]*, *[[Super Mario World]]* και *[[Donkey Kong Country]]*.

## Παραπομπές


## Εξωτερικοί σύνδεσμοι

* Ελληνική κοινότητα που ασχολείται με τα συστήματα της Nintendo.


Κατηγορία:Κονσόλες βιντεοπαιχνιδιών τέταρτης γενιάς
Κατηγορία:Κονσόλες της Nintendo
Κατηγορία:Οικιακές κονσόλες βιντεοπαιχνιδιών
Helios Airways

μικρογραφία|Ο χάρτης της Helios Airways Flight 522 που συνετρίβη στις 14 Αυγούστου του 2005, κοντά στην κοινότητα του Γραμματικού στην Ελλάδα.
Η **Helios Airways** ήταν ιδιωτική αεροπορική εταιρεία με έδρα την Λάρνακα Κύπρου.

Η εταιρεία ιδρύθηκε το 1999, και είναι η πρώτη κυπριακή ιδιωτική αεροπορική εταιρεία. Ο Ομιλος Libra Holidays εξαγόρασε την εταιρεία Helios τον Νοέμβριο του 2004. Τον Ιανουάριο του 2006 ιδρύθηκε η Ajet, θυγατρική κατά 100% της Libra, με στόχο την αντικατάσταση της Helios. Απώτερος στόχος ήταν να εξωραϊστεί το όνομα της Helios, το οποίο επλήγη από το αεροπορικό δυστύχημα της 14ης Αυγούστου 2005.

## Κωδικοί
* Κωδικός IATA: ZU
* Κωδικός ICAO: HCY
* Κωδικός κλήσης: Helios

## Προορισμοί

Η Helios Airways εκτελούσε τακτικά δρομολόγια προς Αθήνα, Θεσσαλονίκη Μπέρμιγχαμ, Δουβλίνο, Γκάτγουικ (Λονδίνο), Χίθροου (Λονδίνο), Λούτον (Λονδίνο) Μάντσεστερ, Σόφια και Βαρσοβία.

Επίσης εκτελούσε πτήσεις τσάρτερ προς Άμστερνταμ, Μπρίστολ, Κάϊρο, Χάμπερσαϊντ, Κρίστιανσαντ, Νιούκασλ και Στοκχόλμη.

## Στόλος

thumb|Το αεροπλάνο της Helios Airways με νηολόγιο 5B-DBY που συνετρίβη στο Γραμματικό Αττικής.
Η Helios Airways έχασε σε δυστύχημα το αεροσκάφος Boeing 737-300 με θύματα 115 επιβάτες και 6 μέλη πληρώματος.

Ο στόλος της Helios Airways αποτελoύνταν από:

* 1 Boeing 737-300
* 1 Boeing 737-400
* 1 Boeing 737-800

Πριν η εταιρεία κλείσει, ο στόλος της Helios Airways αποτελούνταν από:

* 2 Boeing 737-800

## Γεγονότα
Στις 14 Αυγούστου 2005 ένα Boeing 737-31S της Helios Airways που εκτελούσε την πτήση 522 (Λάρνακα-Αθήνα-Πράγα) συνετρίβη στο Γραμματικό Αττικής, με αποτέλεσμα το θάνατο 121 ατόμων.

## Εξωτερικοί σύνδεσμοι

*Ιστοσελίδα της Helios Airways
*[Λεπτομέρειες του στόλου της Helios Airways](https://web.archive.org/web/20050504210100/http://www.planemad.net/Airline/CY/Helios_Airways_(ZU_HCY)/Fleet.htm?show=all)
*Γνώμες επιβατών Helios Airways
*αjet 

Κατηγορία:Πρώην αεροπορικές εταιρείες
Κατηγορία:Κυπριακές αεροπορικές εταιρείες
Έλλη Ι (καταδρομικό)

Το **Έλλη** **(ΒΠ Κ/Δ ΕΛΛΗ)** ήταν πολεμικό πλοίο, συγκεκριμένα καταδρομικό, που άνηκε στον στόλο του Ελληνικού Πολεμικού Ναυτικού. Πήρε το όνομά του από την ναυμαχία της Έλλης που είχε λάβει χώρα στην διάρκεια του Α' Βαλκανικού Πολέμου. Υποβλήθηκε σε μετασκευή ευρείας κλίμακας στη Γαλλία μεταξύ 1925-1927, η οποία άλλαξε ριζικά το ρόλο και την εμφάνιση του πλοίου. Από ελαφρύ καταδρομικό σε Ελαφρύ καταδρομικό Ναρκοθέτηδα, με δυνατότητα ταχείας πόντισης 100 ναρκών και με αναβαθμισμένο πυροβολικό κατά πλοίων και αεροσκαφών, καθώς και με υιοθέτηση 2 τορπιλοσωλήνων των 18..

## Ιστορικό

### Ναυπήγηση
Ναυπηγήθηκε το 1912–1913 στις ΗΠΑ για λογαριασμό της κινέζικης κυβέρνησης με το όνομα *«Fei-Hung»*, όμως η παραγγελία ακυρώθηκε λόγω του Κινεζικού Εμφυλίου Πολέμου, με την ηγεσία του Σουν Γιατ-Σεν να εφαρμόζει εθνικιστική πολιτική επιδιώκοντας την απομάκρυνση ξένων επιρροών από τη χώρα.

### Ελλάδα
Αγοράστηκε τελικά από την ελληνική κυβέρνηση το 1914. Το 1917 κατασχέθηκε από τους Γάλλους μαζί με τα υπόλοιπα πλοία του ελληνικού στόλου.

Έλαβε μέρος στον Α' Παγκόσμιο Πόλεμο υπό γαλλική σημαία.Ύστερα από την επιστροφή του στην Ελλάδα, έλαβε μέρος στην Εκστρατεία της Κριμαίας και εν συνέχεια στη Μικρασιατική Εκστρατεία.

### Τορπιλισμός

Βυθίστηκε στις 15 Αυγούστου 1940 στην Τήνο, σε ειρηνική περίοδο, από ιταλικό υποβρύχιο.

Πιο συγκεκριμένα, στις 15 Αυγούστου του 1940 και περί ώρα 08:25', λίγο πριν τη λιτάνευση της ιερής εικόνας της Παναγίας Τήνου, και ενώ στη προκυμαία υπήρχε ήδη πολύς κόσμος, το ιταλικό υποβρύχιο *[[Delfino (υποβρύχιο, 1930)|Delfino]]* "εν καταδύσει" πλησίασε τον θαλάσσιο χώρο εξαπολύοντας τρεις τορπίλες κατά του ευδρόμου ΕΛΛΗ ενώ ήταν αγκυροβολημένο έξω από τον λιμένα της Τήνου όπου και συμμετείχε στις εκδηλώσεις του εορτασμού της Κοιμήσεως της Θεοτόκου, εκ των οποίων μόνο μία το έπληξε, προκαλώντας έκρηξη στο μηχανοστάσιο και εκτίναξη των δεξαμενών πετρελαίου, με 9 νεκρούς υπαξιωματικούς και ναύτες και 24 τραυματίες.

## Παραπομπές


## Πηγές
* "Μεγάλη Ελληνική Εγκυκλοπαίδεια" τομ. Συμπλήρωμα Β΄, σελ.834-835.
* Το Κ/Δ Έλλη στην επίσημη ιστοσελίδα του Ελληνικού Πολεμικού Ναυτικού
* Η ιστορία της Βύθισης του Έλλη από το Ελληνικό Ναυτικό μουσείο (Αγγλικά)
* Heinz Richter, Η Ιταλο-Γερμανική επίθεση εναντίον της Ελλάδος, μτφρ. Κώστας Σαρρόπουλος, εκδ.Γκοβόστη, Αθήνα, 1998.

Ελλη
Ελλη
Ελλη
Ρομανικές γλώσσες

**Ρομανικές** γλώσσες (επίσης **λατινογενείς** ή **νεολατινικές** γλώσσες) ονομάζονται οι γλώσσες που είναι απόγονοι της λατινικής. Οι γλώσσες αυτές πήραν μορφή σταδιακά μετά την διάλυση της Ρωμαϊκής Αυτοκρατορίας και προήλθαν από την ομιλουμένη λατινική. Ορισμένες λατινογενείς γλώσσες συγκαταλέγονται σε αυτές με τους περισσότερους ομιλητές παγκοσμίως: (ισπανική, πορτογαλική, γαλλική). 

Πάνω από 1.2 δισεκατομμύρια άνθρωποι ομιλούν σήμερα κάποια ρομανική γλώσσα και αυτοί βρίσκονται κυρίως στην Ευρώπη, την Αμερική και την Αφρική, καθώς και σε διάφορες διάσπαρτες περιοχές ανά την υφήλιο.

Οι ρομανικές γλώσσες προέρχονται από τη δημώδη λατινική, δηλαδή τη γλώσσα που μιλούσαν οι στρατιώτες, οι άποικοι και οι δούλοι της Ρωμαϊκής αυτοκρατορίας. Η δημώδης λατινική διέφερε σημαντικά από τα κλασικά λατινικά των λογίων. Μεταξύ του 200 π.Χ. και 100 μ.Χ., η επέκταση της Ρωμαϊκής αυτοκρατορίας, συνεπικουρούμενη και από την πολιτική που ακολουθούσε σε θέματα δημόσιας διοίκησης και εκπαίδευσης, είχε ως αποτέλεσμα να γίνει η "δημώδης" λατινική κυρίαρχη διάλεκτος από την Ιβηρική χερσόνησο έως τις δυτικές ακτές της Μαύρης θάλασσας. Κατά τη διάρκεια της παρακμής και της διάσπασης της αυτοκρατορίας, η "δημώδης" λατινική εξελίχθηκε κατά τόπους και ανεξάρτητα. Αυτό είχε ως συνέπεια να εμφανιστούν δεκάδες διακριτές ρομανικές διάλεκτοι. Οι υπερπόντιες αυτοκρατορίες που ιδρύθηκαν από την Ισπανία, την Πορτογαλία και τη Γαλλία μετά τον 15ο αιώνα διέδωσαν τις ρομανικές γλώσσες και στις άλλες ηπείρους, σε σημείο που τα 2/3 των ομιλούντων ρομανική γλώσσα να βρίσκονται εκτός των τότε ορίων της Ρωμαϊκής αυτοκρατορίας.

Παρά τις πολλαπλές επιρροές που υπήρξαν από παλαιότερες τοπικές διαλέκτους τού υποστρώματος αλλά και από μεταγενέστερες εισβολές λαών με διαφορετική γλώσσα, η φωνολογία, η μορφολογία, το λεξικό και το συντακτικό όλων των ρομανικών γλωσσών προέρχεται κατά κύριο λόγο από τη "δημώδη" λατινική γλώσσα .

## Διαχωρισμός
Ο διαχωρισμός των ρομανικών γλωσσών δεν είναι αρκετά σαφής, καθώς υπάρχουν διάφορα πρότυπα διαχωρισμού.

Οι προτεινόμενοι διαχωρισμοί είναι οι εξής:

* Ιταλοδυτικές - ανατολικές - νότιες -- (σύμφωνα με τον οργανισμό *[[Ethnologue]]*)
* Δυτικές - ανατολικές
* "Συντηρητικές" - "καινοτόμες" -- (με την έννοια του κατά πόσο έχουν αλλάξει κατά τη διάρκεια της ιστορίας)

Σύμφωνα με τον οργανισμό *[[Ethnologue]]*, οι ρομανικές γλώσσες διαιρούνται σε τρεις υποομάδες:
* τις νότιες ρομανικές γλώσσες, που περιλαμβάνουν τη σαρδηνιακή και την κορσικανική.
* τις ιταλοδυτικές γλώσσες, που περιλαμβάνουν την ιταλική, την ισπανική, την πορτογαλική και τη γαλλική.
* τις ανατολικές ρομανικές γλώσσες, που περιλαμβάνουν τη ρουμανική, τη βλάχικη (ή *αρωμουνική*) και τη μογλενίτικη.

## Σχετικά άρθρα
* Λατινική γλώσσα
* Λαϊκή Λατινική γλώσσα

*
Τζατζίκι

μικρογραφία|269x269εσ|Τζατζίκι
Το **τζατζίκι** είναι ορεκτικό το οποίο συναντάται στις κουζίνες της Μέσης Ανατολής και της Νότιοανατολικής Ευρώπης, όπως την ελληνική κουζίνα. Το κύριο συστατικό του είναι το στραγγιστό γιαούρτι, «σακούλας» όπως συνήθως λέγεται, στο οποίο προστίθενται τριμμένο ή ψιλοκομμένο αγγούρι, λιωμένο σκόρδο , ελαιόλαδο και ξίδι και μερικές φορές άνηθος . Πέρα από την Ελλάδα και την Τουρκία, το τζατζίκι είναι γνωστό στην Κύπρο, τη Βουλγαρία, το Ιράκ, ενώ θεωρείται παρόμοιο με το ραϊτά της Ινδίας και το ash-e doogh του Ιράν. 

## Ετυμολογία
Η λέξη τζατζίκι στα ελληνικά προέρχεται από την τουρκική γλώσσα, από τη λέξη *cacık (*οθωμανικά τουρκικά *جاجیگ‎‎ [cacıg])*, της οποίας η προέλευση είναι αβέβαιη. Στα αγγλικά (tzatziki) εμφανίστηκε στο μέσο του 20ου αιώνα ως δάνειο από τα ελληνικά.

## Προέλευση
Η προέλευσή του φαίνεται να είναι το ταρατόρ (κυριλλικά: таратор) ή ταλαττούρι (στην Κύπρο) είναι μια κρύα σούπα, χαρακτηριστική της βαλκανικής, Πολωνική , Ρωσική και ιδιαίτερα της βουλγαρικής κουζίνας,[1] που σερβίρεται συνήθως πριν το κυρίως πιάτο το καλοκαίρι. Διάφορα πιάτα στην περιοχή, όπως σαλάτες και σάλτσες, ξεκίνησαν να αποκαλούνται τζατζίκι. Στον Λίβανο, το ταρατόρ έχει βάση το ταχίνι, ενώ στην Τουρκία και τα Βαλκάνια συνήθως είναι συνδυασμός γιαουρτιού με αγγούρια, καθώς και μία παραλλαγή με προσθήκη καρυδιών. 

## Χρήση
Σερβίρεται ως επιτραπέζιο ορεκτικό, κυρίως συνοδεύοντας ψητά κρέατα. Μπορεί να σερβιριστεί, αλειμμένο πάνω σε ψωμί, και ως μεζές για το ούζο ή το τσίπουρο. Το τζατζίκι είναι συνηθισμένο συστατικό  και στο σουβλάκι με πίτα.

## Δείτε επίσης
* Ταρατόρ
* Ταλατούρι

## Εξωτερικοί σύνδεσμοι
* 
* 

Κατηγορία:Ελληνική κουζίνα
Κατηγορία:Τουρκική κουζίνα
Κατηγορία:Κυπριακή κουζίνα
Κατηγορία:Κρύα ορεκτικά
Κατηγορία:Αλείμματα
Κατηγορία:Ντιπ
Κατηγορία:Γαλακτοκομικά προϊόντα ζύμωσης
Reclaim the streets

μικρογραφία|Reclaim the streets (Επανακτήστε τους δρόμους). Ελσίνκι, Ιούνιος 2009
Η **Reclaim the streets** (*Επανακτήστε τους δρόμους*) είναι ομάδα ανθρώπων που πρεσβέβει την κοινοτική ιδιοκτησία των δημόσιων χώρων. Έχει χαρακτηριστεί επίσης ως ομάδα αντίστασης στις εταιρικές δυνάμεις της παγκοσμιοποίησης και ως ομάδα πίεσης ενάντια στο αυτοκίνητο ως κυρίαρχο τρόπο μεταφοράς. Η ομάδα δραστηριοποιήθηκε αρχικά στο Ηνωμένο Βασίλειο στα μέσα της Δεκαετίας του '90 και σήμερα δρα σε διάφορες χώρες.

## Βλέπε επίσης
* Αναρχισμός

## Εξωτερικοί σύνδεσμοι
* "Reclaim The Streets worldwide hub"
* Περιοδικό των Car Busters 
* Διεθνής Ημέρα χωρίς Αυτοκίνητο

Reclaim the streets
Θεόδωρος Κολοκοτρώνης (Φαλέζ)

Ο **Θεόδωρος Γενναίου Κολοκοτρώνης (Φαλέζ)** ήταν εγγονός του Γέρου του Μωριά και συνονόματος. Ήταν στρατιωτικός και στη συνέχεια δημοσιογράφος και πολιτικός, και το Φαλέζ είναι το όνομα με το οποίο υπέγραφε άρθρα του.

Γιος του Γιάννη (Γενναίου) Κολοκοτρώνη και της Φωτεινής Τζαβέλλα. Γεννήθηκε στις 2 Μαρτίου 1829 στο Ναύπλιο. Διατήρησε αποστάσεις από τους γονείς του, τους οποίους και θεωρούσε μέλη της Βαυαρικής Αριστοκρατίας αφού μετά το κίνημα της 3ης Σεπτεμβρίου 1843, ο πατέρας του έγινε γερουσιαστής από τον Όθωνα. Ως προς το συνταγματικό κίνημα της 3ης Σεπτεμβρίου, τήρησε εχθρική στάση, γι' αυτό άλλωστε και αυτοεξορίσθηκε, πριν επιστρέψει παρακινούμενος από τον Όθωνα για να αναλάβει γερουσιαστής.

Ο Φαλέζ φοίτησε στη Σχολή Ευελπίδων, σπουδές τις οποίες δεν επέλεξε. Αποφοίτησε με τον βαθμό του ανθυπασπιστή της Οροφυλακής (1850). Έφυγε από τον στρατό το 1857 με βαθμό ταγματάρχη

Επηρεάστηκε από τα μεγάλα λαϊκά κινήματα της Ευρώπης. Συνέταξε σαν αρθρογράφος πολιτικά κείμενα σε εφημερίδες της εποχής του. Εχθρευόταν όχι τα πρόσωπα που αποτελούσαν το τότε πολιτικό και κοινωνικό κατεστημένο, αλλά το ίδιο το σύστημα που τα παρήγαγε και τα αναπαρήγε διαρκώς. Η πολιτική του δράση είναι αδιαμφισβήτητη και αντικατοπτρίζεται στα κείμενα του, αλλά και στις ιστορίες σχετικά με την προσωπικότητα του. Από τον στρατό παραιτήθηκε για ένα διάστημα προκειμένου να εκλεγεί βουλευτής.

Από εγκεφαλικό επεισόδιο στερήθηκε τις διανοητικές του ικανότητες το 1894 και οδηγήθηκε στον θάνατο, στις 22 Μαρτίου του ίδιου έτους.

## Αναφορές


Κατηγορία:Έλληνες γερουσιαστές
Κατηγορία:Έλληνες δημοσιογράφοι του 19ου αιώνα
Κατηγορία:Λήμματα που χρειάζονται παραπομπές
Κατηγορία:Λήμματα που χρειάζονται παραπομπές από 06/2012
Κατηγορία:Οικογένεια Κολοκοτρώνη
Κατηγορία:Έλληνες αξιωματικοί της Οροφυλακής
Κόμμωση

thumb|right|Κούρεμα ενός παιδιού
**Κόμμωση** ή αλλιώς **κούρεμα** είναι το κόψιμο των μαλλιών ενός ανθρώπου ή ζώου. Γίνεται συνήθως από επαγγελματίες κουρείς και κομμώτριες σε κομμωτήρια ή κουρεία, αλλά και στο σπίτι με τη χρήση ψαλιδιού ή κουρευτικών μηχανών. Σε αρκετούς επαγγελματικούς χώρους το κούρεμα των μαλλιών της κεφαλής σε κοντό μήκος επιβάλλεται, όπως π.χ. στους στρατιωτικούς. Άλλες φορές επιβάλλεται για λόγους υγείας, όπως για παράδειγμα όταν στο τριχωτό αναπτυχθούν ψείρες. Ιστορικά παρατηρούμε τη γυναίκα αλλά και τον άντρα να δίνουν μεγάλη σημασία στα μαλλιά, να φροντίζουν την κόμη τους (από την αρχαία Αίγυπτο που εμφανίστηκαν οι πρώτες χτένες, μέχρι και το Βυζάντιο).

Το κούρεμα ή κόμμωση γίνεται από άνδρες και γυναίκες και ποικίλλει σε στιλ, ανάλογα με τη μόδα. Ειδικότερα, στους άνδρες, από τη δεκαετία του ' 90 έχει επικρατήσει το κοντό κούρεμα αλλά και κάποιοι άλλοι τύποι. Αρκετοί είναι αυτοί που κάνουν κούρεμα με την ψιλή. Στις γυναίκες, τα κουρέματα είναι επίσης διαφόρων ειδών και μάλλον περισσότερα από αυτά των ανδρών.
Σε ορισμένες περιπτώσεις, όπως σε διαδηλώσεις, το κούρεμα έχει λάβει χαρακτήρα διαμαρτυρίας ενώ όταν γίνεται με τη βία συνήθως έχει σκοπό τον εξευτελισμό, κυρίως των γυναικών, αλλά και των τέντυ μπόιδων στην Ελλάδα παλαιότερα.

## Παραπομπές
* "Ταξίδι στην ιστορία της κομμωτικής τέχνης"

## Εξωτερικοί σύνδεσμοι
*
Οικονομικός ορθολογισμός

Η έννοια **ορθολογισμός** έχει αυστηρά καθορισμένη έννοια στα οικονομικά.

Ορθολογιστικό θεωρείται ένα άτομο όταν έχει μια συνάρτηση οφέλους των Νόιμαν και Μόργκενστερν την οποία και μεγιστοποιεί με τον καλύτερο δυνατό τρόπο, δεδομένων των πληροφοριών που έχει. Αν δηλαδή ένα άτομο μπορεί να διαλέξει την κίνηση Α που ξέρει ότι του προσφέρει όφελος 6 και την κίνηση Β που του προσφέρει όφελος 18, πρέπει να επιλέξει αυστηρά την Β.

Όταν υπάρχει αβεβαιότητα για την κατάσταση του κόσμου, συνήθως θεωρείται μη-ορθολογική η αποστροφή στο ρίσκο, και τότε η συνάρτηση οφέλους πρέπει να ζυγίζει γραμμικά τα διάφορα ενδεχόμενα. Αυτό σε απλά ελληνικά σημαίνει ότι ένα άτομο που ερωτάται ποσά λεφτά θα έδινε για να αγοράσει ένα λαχείο στην ακόλουθη λοταρία:

Α 100 ευρώ με πιθανότητα 50%

Β 0 ευρώ με πιθανότητα 50%

θα έπρεπε να απαντήσει ακριβώς 50 που είναι το αναμενόμενο κέρδος του στην λοταρία (50%*100+50%*0=50).

Η έννοια του ορθολογισμού μαζί με την έννοια των συνεπών πιστεύω (consistent beliefs) σε στατικά παιχνίδια, οδηγεί στην ισορροπία κατά Νας (Nash Equilibrium).

Σε δυναμικά παιχνίδια η έννοια περιπλέκεται λίγο, καθώς υπάρχει το ερώτημα πως πρέπει ένα άτομο να ανανεώνει τις πληροφορίες του και τα πιστεύω του όταν βλέπει την εξέλιξη ενός παιχνιδιού. Οι περισσότεροι θα συμφωνούσαν ότι ο ορθολογισμός συνεπάγεται ανανέωση των πιστεύω κατά Μπέις (Bayesian updating).

Σε αυτήν την περίπτωση ερχόμαστε στην τέλεια Μπεϊσιανή θέση ισορροπίας (perfect Bayesian equilibrium).

Ορθολογισμος
Γκιλοτίνα

thumb|200px|Μεταφερόμενη λαιμητόμος (Μουσείο της Σκωτίας).
Η **γκιλοτίνα** (*guillotine*), **λαιμητόμος** ή **καρμανιόλα** είναι μηχανικό όργανο που χρησιμοποιήθηκε σε πολλές χώρες για τον αποκεφαλισμό των καταδικασμένων σε θάνατο. Κατασκευάστηκε από το δρα Ζοζέφ Ινιάς Γκιγιοτέν (Guillotin 1738-1814), ο οποίος στη Συνέλευση των Τάξεων 1789 πρότεινε πρώτος τη χρήση της ως "ανώδυνο θάνατο". Αργότερα η Νομοθετική επιτροπή ανέθεσε στο γιατρό Λουί να το μελετήσει και να κατασκευάσει το μηχάνημα το οποίο αρχικά ονομάστηκε λουϊζόν ή λουϊζέτ (Louison, Louisette). Τελικά η χρήση του υιοθετήθηκε στις 20 Μαρτίου 1792 διατηρώντας όμως το όνομα του πρώτου εισηγητή. 
Ο αποκεφαλισμός γινόταν με το πέσιμο βαρειάς λοξής λεπίδας που γλιστρούσε απότομα ανάμεσα σε δύο ορθοστάτες και ο θάνατος ήταν ακαριαίος. 

Το μηχάνημα αυτό ήταν ήδη γνωστό και σε χρήση στη Νότια Γαλλία καθώς και στην Ιταλία από τον 16ο αι. που έφερε το όνομα **μανναία** (mannaia).

Η πρώτη εκτέλεση με λαιμητόμο έγινε στις 25 Απριλίου 1792 στη Γαλλία. Και ενώ αρχικά σχεδιάστηκε για την εκτέλεση κοινών εγκληματιών μετά 4 μήνες από την πρώτη χρήση της καθιερώθηκε ως μέσον θανάτωσης πολιτικών καταδίκων και αντιπάλων. Στην περίοδο της Τρομοκρατίας, κατά τη Γαλλική Επανάσταση (1793-94), εκτελέστηκαν στη λαιμητόμο περισσότερα από 4.000 άτομα. Ως ποινή, η Γαλλική Δημοκρατία την κατάργησε μόλις στις 9 Οκτωβρίου 1981.

Στην Ελλάδα χρησιμοποιήθηκε επίσης ως τις αρχές του 20ού αιώνα. Ήρθε με τους Βαυαρούς σε δυο τύπους: μόνιμη και μεταφερόμενη (σε τρεις φόρτους). Η μόνιμη ήταν στημένη στις φυλακές του Παλαμηδιού, στο Ναύπλιο, ενώ η μεταφερόμενη συνοδεία χωροφυλάκων και δημίων χρησιμοποιήθηκε ανά την επικράτεια. Με γκιλοτίνα εκτελέστηκε ο δολοφόνος του Πρωθυπουργού Θεόδωρου Δηλιγιάννη, Κώστας Γερακάρης, το 1906. 

## Πρόσωπα που πέθαναν στην γκιλοτίνα (επιλεγμένος κατάλογος)
* Λουδοβίκος ΙΣΤ', Βασιλιάς της Γαλλίας
* Μαρία Αντουανέτα, Βασίλισσα
* Αντουάν Λοράν Λαβουαζιέ, χημικός
* Ζαν Σιλβέν Μπαγί, αστρονόμος
* Αντρέ Σενιέ (ποιητής)
* Ολέμπ ντε Γκουζ, φεμινίστρια
* Μαξιμιλιανός Ροβεσπιέρος, Γάλλος επαναστάτης και δικηγόρος
* Ζωρζ Ζακ Νταντόν, ρήτορας και επαναστάτης
* Σαιν Ζιστ, πολιτικός
* Μαντάμ ντι Μπαρί, ευγενής
* Μαντάμ Ρολάν, συγγραφέας
* Σαρλότ Κορντέ, δολοφόνος του Μαρά
* Αλέξανδρος ντε Μπωαρναί, πρώτος σύζυγος της Ιωσηφίνας Τασέρ ντε Λα Παζρί
* Ζωρζ Κουτόν, πολιτικός

## Εξωτερικοί σύνδεσμοι

* The Guillotine Headquarters  -- περιέχει φωτογραφικό υλικό και άλλες πληροφορίες.

Κατηγορία:Γαλλική Επανάσταση
Κατηγορία:Μέθοδοι εκτέλεσης
Κατηγορία:Θανατική ποινή στη Γαλλία
Κατηγορία:Εξοπλισμός εκτέλεσης
Ρενιέ ντε Γκράαφ

Ο **Ρενιέ ντε Γκράαφ** (φλαμανδικά: *Reinier de Graaf*, 30 Ιουλίου 1641 - 17 Αυγούστου 1673) ήταν Ολλανδός ιατρός και ανατόμος που έκανε σημαντικές ανακαλύψεις στην αναπαραγωγική βιολογία.

## Βιογραφία
Σπούδασε ιατρική στην Ουτρέχτη και στο Λέιντεν και στη συνέχεια έκανε σπουδές ανατομίας για το πάγκρεας στη Γαλλία.
Επέστρεψε στη χώρα του το 1667 και εγκαταστάθηκε στο Ντελφτ, όπου πέθανε από άγνωστα αίτια, σε ηλικία μόλις 32 ετών, μετά τον πρόωρο θάνατο του γιου του.

Μελέτησε το ωάριο και περιέγραψε την ανατομία των όρχεων και τη λειτουργία των σαλπίγγων. Ήταν ο πρώτος γιατρός που περέγραψε το φαινόμενο της «γυναικείας εκσπερμάτωσης» και ανέφερε την ύπαρξη μιας ευαίσθητης περιοχής στο μπροστινό μέρος του αιδοίου (αργότερα ονομάστηκε *σημείο G* από τον Γερμανό γυναικολόγο Ernst Gräfenberg).

## Παραπομπές


## Εξωτερικοί σύνδεσμοι
* Βιογραφία
* Britannica.com

Κατηγορία:Ολλανδοί ιατροί
Κατηγορία:Αυτόχειρες
Κατηγορία:Ανατόμοι
Ραββίνος

Ο όρος **ραββίνος** ή **ραβίνος** προέρχεται από την εβραϊκή λέξη *ραβί* που σημαίνει «μεγάλος, έξοχος». Τον πρώτο αιώνα μ.Χ. αποτελούσε τίτλο τιμής αλλά και μορφή προσφώνησης (αντίστοιχος του "Κύριέ μου"), αλλά και από τότε χρονολογείται η χρήση του ως τίτλου αξιώματος (του ατόμου που αποτελεί κρίκο μιας εξουσιοδοτημένης αλυσίδας δασκάλων του Ιουδαϊσμού).

Στην Καινή Διαθήκη ο Ιησούς Χριστός αποκαλείται δώδεκα φορές «Ραββί» με την έννοια του "Δασκάλου" και, παρόμοια, δύο φορές «Ραββουνί» (που σημαίνει κατά γράμμα, "Δάσκαλέ μου"). Μία φορά γίνεται η χρήση αυτού του όρου για τον Ιωάννη τον Βαπτιστή. (Ιωάννης 3:26)

Σήμερα έτσι καλείται ο εβραίος διδάσκαλος που προΐσταται της ισραηλιτικής κοινότητας.
Ο Ραβίνος τελεί τις θρησκευτικές τελετές των Εβραίων παρ΄ ότι είναι λαϊκός χωρίς ιερατικό αξίωμα, κηρύττει, διδάσκει τα θρησκευτικά στις σχολές και προΐσταται των ιουδαϊκών κοινοτήτων, ερχόμενος σε επαφή με τις πολιτικές Αρχές της χώρας, όπου είναι εγκατεστημένη η κοινότητα. Διορίζεται κατόπιν δοκιμασίας και χειροτονείται.

**Ραββινία** ή **Ραβινία** καλείται το αξίωμα του Ραβίνου, η έδρα ή η κατοικία του Ραβίνου.

## Παραπομπές


## Βιβλιογραφία
* *The Anchor Bible Dictionary*, Τόμος 5, 1992, Εκδ. Doubleday, στην αγγλική.
* *[[Ενόραση στις Γραφές]]*, Τόμος 2, 1989, Εκδ. Β. & Φ. Ε. Σκοπιά, στην αγγλική.

Κατηγορία:Θρησκευτικοί τίτλοι και βαθμοί
Κατηγορία:Εξελληνισμένες αποδόσεις εβραϊκών λέξεων
Κατηγορία:Ιουδαϊσμός
Λάμψη

Ο όρος **Λάμψη** μπορεί να αναφέρεται στα εξής:

* Λάμψη (ορυκτολογία) εμφάνιση επιφάνειας ορυκτού
* *[[Η λάμψη (μυθιστόρημα)|Η λάμψη]]* (μυθιστόρημα)
* *[[Η λάμψη (ταινία)|Η λάμψη]]* (ταινία)
* *[[Η λάμψη (τηλεοπτική σειρά)|Η λάμψη]]* (τηλεοπτική σειρά)
Αστικός μύθος

Οι **αστικοί μύθοι** ή **αστικοί θρύλοι** αποτελούν ιστορίες ή θρύλους —συνήθως φανταστικών— γεγονότων που διαδίδονται μαζικά. Εναλλακτικά, θα μπορούσαν να χαρακτηριστούν ως ευρέως διαδεδομένες φήμες. Ωστόσο, δεν είναι απαραιτήτως δημιουργήματα της φαντασίας, καθώς αρκετοί θρύλοι στηρίζονται σε πραγματικά γεγονότα. Κάποιοι αστικοί θρύλοι έχουν καταφέρει να επιβιώσουν για αρκετά χρόνια με μικρές παραλλαγές. Πλέον κατά κανόνα διαδίδονται μέσω του διαδικτύου, από τα μέσα κοινωνικής δικτύωσης και από τα μπλογκ (ιστολόγια).

## Η ορολογία
Παρά την ονομασία τους, οι θρύλοι αυτοί δεν συνδέονται απαραίτητα με ένα *αστικό* περιβάλλον μέσα στο οποίο διαδραματίζονται. Ο όρος *αστικός* χρησιμοποιείται προκειμένου να διαχωριστούν από άλλου είδους (λόγου χάρη, τους παραδοσιακούς μύθους που συνδέονται με την αγροτική ζωή) και εισήχθη από τον καθηγητή Γιαν Χάρολντ Μπρούνβαντ στο βιβλίο του *The Vanishing Hitchhiker: American Urban Legends & Their Meanings*. Στο βιβλίο αυτό, ο Μπρούνβαντ δημιούργησε μια συλλογή από αστικούς θρύλους και φανταστικές ιστορίες με κύριο σκοπό να αποδείξει πως η μυθοπλασία αποτελεί διαχρονική πρακτική του ανθρώπου αλλά και για να υποστηρίξει πως ακόμα και θρύλοι αυτού του είδους μπορούν να χρησιμοποιηθούν για την μελέτη της σύγχρονης κουλτούρας. Στόχος τους είναι να εκφράσουν «διαμέσου της υπερβολής, δυσπιστία για το νεωτερικό, για το άγνωστο, για μια επιστήμη χωρίς συνείδηση, προκειμένου να βοηθηθεί ο κοινός άνθρωπος να αντιμετωπίσει κάποιους ανάλογους κινδύνους, νιώθοντας αλληλέγγυος με όσους πιστεύουν όσα πιστεύει και ο ίδιος».

## Το περιεχόμενο
Το περιεχόμενο των αστικών θρύλων ποικίλει και περιλαμβάνει συχνά στοιχεία τρόμου ή καλλιέργειας κάποιου φόβου. Παραδείγματα αστικών θρύλων είναι η ύπαρξη κροκοδείλων στους υπονόμους της Νέας Υόρκης, το ότι το σώμα του Γουόλτ Ντίσνεϊ είναι παγωμένο σε θάλαμο κρυογενετικής, το ότι κατά καιρούς αναφέρονται μαρτυρίες σχετικά με τον Μπρους Λι ή τον Έλβις Πρίσλεϊ, τον μύθο της μίας ψήφου, το Hellenic Quest κ.ά.

## Δείτε επίσης
* Κατάλογος αστικών μύθων 
* Θεωρίες συνωμοσίας
* Μυστήρια

## Παραπομπές


## Πηγές
* Veronique Campion Vincent, Jean-Bruno Renard, Legendes urbaines.Rumeurs d'aujourd'hui, εκδ.Payot, Παρίσι, 1992
* Δημήτρης Μπενέκος, Αστικοί θρύλοι. Φαντασία και πραγματικότητα στις σύγχρονες ανώνυμες λαϊκές αφηγήσεις, Ηπειρωτικό Ημερολόγιο, τ. 25. Ιωάννινα 2006, σ. 159-170
* Michael Shermer, Γιατί οι άνθρωποι πιστεύουν σε παράξενα πράγματα. Ψευδοεπιστήμη, προλήψεις και άλλες πλάνες του καιρού μας, μτφρ. Μιχάλης Παναγιωτάκης, εκδ. Πανεπιστημιακές Εκδόσεις Κρήτης, 2004
* Sagan, Carl. Στοιχειωμένος κόσμος: Επιστήμη: Κερί μες στο σκοτάδι, μτφρ. Αιμιλία Μανούση, εκδ. Έσοπτρον, Αθήνα, 1998
* Παύλος Λασκαρίδης, Στα ίχνη των UFO. Μαρτυρίες, θεωρίες και απόψεις για το πρόβλημα της ζωής στο σύμπαν, εκδ. Δίαυλος, Αθήνα, 2002

## Εξωτερικοί σύνδεσμοι
* 


Κατηγορία:Κοινή γνώμη
Ζώδεια Λευκωσίας

Η ονομασία **Ζώδια** μπορεί να αναφέρεται:

* στην Κάτω Ζώδεια, χωριό της επαρχίας Λευκωσίας, Κύπρος
* στην Πάνω Ζώδεια, χωριό της επαρχίας Λευκωσίας, Κύπρος

Κατηγορία:Αποσαφηνίσεις ελληνικών τοπωνυμίων